L-intelliġenza artifiċjali (IA) taffettwalna dejjem aktar ħajjitna. Tgħallem dwar l-opportunitajiet u r-riskji għas-sigurtà, id-demokrazija, in-negozji u l-impjiegi. It-tkabbir u l-ġid tal-Ewropa huma marbuta mill-qrib ma' kif se tagħmel użu mid-data u mit-teknoloġiji konnessi. L-IA tista' tagħmel differenza kbira f'ħajjitna – għall-aħjar jew għall-agħar, u l-Parlament Ewropew stabbilixxa kumitat biex jeżamina l-impatt tat-teknoloġija. Dawn huma xi opportunitajiet u riskji ewlenin marbuta mal-applikazzjonijiet futuri tal-IA. Aqra aktar dwar x'inhi l-intelliġenza artifiċjali u dwar kif din tintuża 142 żettabyte Il-volum ta' data prodotta fid-dinja huwa mistenni li jikber minn 33 zettabyte fl-2018 għal 175 fl-2025 (1 zettabyte hija elf biljun gigabytes). Aqsam din il-kwotazzjoni ma' ħaddieħor: Il-vantaġġi tal-IA Il-pajjiżi tal-UE diġà huma b'saħħithom fl-industrija diġitali u fl-applikazzjonijiet minn negozju għal negozju. B'infrastruttura diġitali ta' kwalità għolja u qafas regolatorju li jipproteġi l-privatezza u l-libertà tal-espressjoni, l-UE tista' ssir mexxejja globali fl-ekonomija tad-data u l-applikazzjonijiet tagħha . Il-benefiċċji tal-IA għaċ-ċittadini L-IA tista' tgħin biex iċ-ċittadini jingħataw kura tas-saħħa mtejba, karozzi u sistemi oħra tat-trasport aktar sikuri, u prodotti u servizzi mfassla apposta, orħos u li jdumu aktar. L-IA tista' tiffaċilita wkoll l-aċċess għall-informazzjoni, l-edukazzjoni u t-taħriġ – dan speċjalment sar prominenti bil-ħtieġa tat-tagħlim mill-bogħod waqt il-pandemija tal-COVID-19 . L-IA tista' wkoll tagħmel il-post tax-xogħol aktar sikur peress li r-robots jistgħu jintużaw għal partijiet perikolużi tal-impjiegi, u tiftaħ pożizzjonijiet ġodda ta' impjieg hekk kif l-industriji xprunati mill-IA jikbru u jinbidlu. Opportunitajiet tal-intelliġenza artifiċjali għan-negozji Għan-negozji , l-IA tista' tippermetti l-iżvilupp ta' ġenerazzjoni ġdida ta' prodotti u servizzi, inkluż f'setturi fejn il-kumpaniji Ewropej diġà għandhom pożizzjonijiet b'saħħithom: l-ekonomija ħadra u ċirkolari, il-makkinarju, il-biedja, il-kura tas-saħħa, il-moda, it-turiżmu. Hi tista' tippermetti mogħdijiet ta' bejgħ aktar faċli u ottimizzati, ittejjeb il-manutenzjoni tal-magni, iżżid il-produzzjoni u l-kwalità tal-produzzjoni, ittejjeb is-servizz tal-konsumatur, u tiffranka l-enerġija. Iż-żieda stmata fil-produttività tax-xogħol, relatata mal-IA, sal-2035 (Grupp ta' Riflessjoni tal-PE ,2020). Aqsam din il-kwotazzjoni ma' ħaddieħor: Opportunitajiet tal-IA fis-servizzi pubbliċi L-IA użata fis- servizzi pubbliċi tista' tnaqqas l-ispejjeż u toffri possibbiltajiet ġodda fit-trasport pubbliku, l-edukazzjoni, u l-ġestjoni tal-enerġija u tal-iskart u ttejjeb is-sostenibbiltà tal-prodotti. Għalhekk, l-IA tista' tikkontribwixxi biex jintlaħqu l-għanijiet tal- Patt Ekoloġiku tal-UE . Stima ta' kemm l-IA tista' tgħin biex jitnaqqsu l-emissjonijiet globali tal-gassijiet serra sal-2030 (Grupp ta' Riflessjoni tal-PE, 2020) Aqsam din il-kwotazzjoni ma' ħaddieħor: It-tisħiħ tad-demokrazija L-iskrutinju bbażat fuq id-data, il-prevenzjoni tad- diżinformazzjoni u l-attakki ċibernetiċi u li jiġu żgurat l-aċċess għal informazzjoni ta' kwalità jistgħu jikkontribwixxu biex tissaħħaħ id-demokrazija . Jista' jappoġġa wkoll id-diversità u l-ftuħ, pereżempju billi jtaffi l-possibbiltà ta' preġudizzju fid-deċiżjonijiet dwar ir-reklutaġġ u minflok juża data analitika. L-IA, is-sigurtà u s-sikurezza L-IA hija prevista li tintuża aktar fil-prevenzjoni tal-kriminalità u fis-sistema tal-ġustizzja kriminali , peress li settijiet massivi ta' data jistgħu jiġu pproċessati aktar malajr, ir-riskji tal-ħarba ta' priġunieri vvalutati b'mod aktar preċiż, filwaqt li l-kriminalità jew saħansitra l-attakki terroristiċi jkunu jistgħu jiġu previsti u evitati. L-IA diġà tintuża minn pjattaformi online biex jidentifikaw u jirreaġixxu għal imġiba online illegali u mhux xierqa. Fil- militar , l-IA tista' tintuża għal strateġiji ta' difiża u attakki fil-hacking u l-phishing jew biex jiġu mmirati sistemi ewlenin fil-gwerra ċibernetika, filwaqt li l-vantaġġ ewlieni ta' sistemi ta' armamenti awtonomi huwa l-potenzjal ta' involviment f'kunflitt armat b'riskju mnaqqas ta' ħsara fiżika. Ir-riskji u l-isfidi tal-IA Id-dipendenza dejjem akbar fuq is-sistemi tal-IA toħloq ukoll riskji potenzjali. Nuqqas ta' użu u użu żejjed tal-IA In-nuqqas ta' użu tal-IA huwa meqjus bħala riskju kbir: l-opportunitajiet mitlufa fl-użu tal-IA għall-UE jistgħu jfissru implimentazzjoni fqira tal-programmi ewlenin, bħall-Patt Ekoloġiku tal-UE, it-telf ta' vantaġġ kompetittiv fil-konfront ta' reġjuni oħra, staġnar ekonomiku u possibbiltajiet anqas favorevoli għaċ-ċittadini. In-nuqqas ta' użu jista' jirriżulta min-nuqqas ta' fiduċja tal-pubbliku u tan-negozji fl-IA, minn infrastruttura fqira, nuqqas ta' inizjattiva, investimenti baxxi, jew, peress li t-tagħlim awtomatiku tal-IA huwa dipendenti fuq id-data, minn swieq diġitali frammentati. L-użu eċċessiv jista' wkoll ikun problematiku: l-investiment f'applikazzjonijiet tal-IA li jirriżultaw li ma jkunux utli jew li l-applikazzjoni tal-IA għal kompiti li għalihom mhijiex adatta, pereżempju l-użu tagħha biex tispjega kwistjonijiet soċjetali kumplessi. Ir-responsabbiltà: Min għandu jieħu t-tort għall-ħsara kkawżata mill-IA? Sfida importanti hija li jiġi ddeterminat min hu responsabbli għall-ħsara kkawżata minn apparat jew servizz imħaddem bl-IA: f'inċident li jinvolvi karozza awtonoma, id-danni għandhom ikunu koperti mis-sid, mill-manifattur tal-karozza jew mill-programmatur? Jekk il-produttur ikun assolutament ħieles mir-responsabbiltà, jista' ma jkun hemm l-ebda inċentiv biex jiġi pprovdut prodott jew servizz tajjeb, u dan jista' jagħmel ħsara lill-fiduċja tan-nies fit-teknoloġija; iżda r-regolamenti jistgħu jkunu stretti wisq u joħonqu l-innovazzjoni. Ir-riskji tal-IA għad-drittijiet fundamentali u d-demokrazija Ir-riżultati li tipproduċi l-IA jiddependu fuq kif tkun imfassla u fuq liema data tuża. Kemm id-disinn kif ukoll id-data jistgħu jkunu preġudikati intenzjonalment jew b'mod mhux intenzjonat. Pereżempju, xi aspetti importanti ta' kwistjoni jistgħu ma jiġux ipprogrammati fl-algoritmu jew jistgħu jiġu pprogrammati biex jirriflettu u jirreplikaw preġudizzji strutturali. Barra minn hekk, l-użu tan-numri biex jirrappreżentaw realtà soċjali kumplessa jista' jwassal biex l-IA tidher fattwali u preċiża meta fil-fatt ma tkunx ("mathwashing"). Jekk ma tkunx ipprogrammata kif suppost, l-IA tista' twassal għal deċiżjonijiet, fir-rigward ta' offerta ta' xogħol jew ta' tkeċċija, meta jiġi offrut self, jew saħansitra fi proċedimenti kriminali, li jkunu influwenzati mill-etniċità, mill-ġeneru jew mill-età. L-IA jista' jkollha impatt serju fuq id-dritt għall-privatezza u l-protezzjoni tad-data. Tista' tintuża pereżempju f'tagħmir ta' rikonoxximent tal-wiċċ jew għal traċċar u tfassil ta' profili online ta' individwi. Barra minn hekk, l-IA tippermetti l-amalgamazzjoni ta' biċċiet ta' informazzjoni li persuna tkun tat f'data ġdida, li tista' twassal għal riżultati li l-persuna ma tkunx qed tistenna. Tista' wkoll tkun ta' theddida għad-demokrazija; L-IA diġà ġiet akkużata li ħolqot bżieżaq ta' eku (echo chambers) online ibbażati fuq l-imġiba online preċedenti ta' persuna, li turi biss kontenut li jkun jogħġob lill-persuna, minflok toħloq ambjent għal dibattitu pubbliku pluralistiku, aċċessibbli b'mod ugwali u inklużiv. Tista' tintuża wkoll biex toħloq vidjows, awdjos u immaġnijiet foloz iżda estremament realistiċi, magħrufa bħala deepfakes, li jistgħu jippreżentaw riskji finanzjarji, jagħmlu ħsara lir-reputazzjoni, u jisfidaw it-teħid tad-deċiżjonijiet. Dan kollu jista' jwassal għal separazzjoni u polarizzazzjoni fl-isfera pubblika u jimmanipula l-elezzjonijiet. L-IA jista' jkollha rwol ukoll biex tagħmel ħsara lil-libertà tal-għaqda u tal-protesta peress li tista' ssegwi u tagħti profil lil individwi marbuta ma' ċerti twemmin jew azzjonijiet. L-impatt tal-IA fuq l-impjiegi L-użu tal-IA fuq il-post tax-xogħol huwa mistenni li jirriżulta fl-eliminazzjoni ta' għadd kbir ta' impjiegi. Għalkemm l-IA hija mistennija wkoll li toħloq u tagħmel impjiegi aħjar, l-edukazzjoni u t-taħriġ se jkollhom rwol kruċjali biex jipprevjenu l-qgħad fit-tul u jiżguraw forza tax-xogħol b'ħiliet. tal-impjiegi fil-pajjiżi tal-OECD huma awtomatizzabbli ħafna u 32 % oħra jistgħu jiffaċċjaw bidliet sostanzjali (stima, Grupp ta' Riflessjoni tal-PE, 2020). Aqsam din il-kwotazzjoni ma' ħaddieħor: Kompetizzjoni L-akkumulu tal-informazzjoni jista' jwassal ukoll għal distorsjoni tal-kompetizzjoni peress li l-atturi bl-aktar informazzjoni jistgħu jiksbu vantaġġ u jeliminaw b'mod effettiv lill-kompetituri. Riskji ta' sikurezza u sigurtà Applikazzjonijiet tal-IA li huma f'kuntatt fiżiku mal-bnedmin jew integrati fil-ġisem tal-bniedem jistgħu joħolqu riskji għas-sikurezza peress li jistgħu jkunu ddisinjati, użati ħażin jew hacked. L-użu mhux regolat tajjeb tal-IA fl-armamenti jista' jwassal għat-telf tal-kontroll tal-bniedem fuq l-armamenti perikolużi. L-isfidi għat-trasparenza L-iżbilanċi fl-aċċess għall-informazzjoni jistgħu jiġu sfruttati. Pereżempju, abbażi tal-imġiba online ta' persuna jew ta' data oħra u mingħajr l-għarfien tagħha, bejjiegħ online jista' juża l-IA biex ibassar kemm hija lesta li tħallas, jew kampanja politika tista' tadatta l-messaġġ tagħha. Kwistjoni oħra ta' trasparenza hija li xi kultant jista' ma jkunx ċar għan-nies jekk humiex qed jinteraġixxu ma' IA jew ma' persuna. Aktar informazzjoni EPRS: L-intelliġenza artifiċjali: Kif taħdem, għaliex hija importanti, u x'nistgħu nagħmlu dwarha? Think Tank tal-PE: Opportunitajiet tal-Intelliġenza Artifiċjali EPRS: L-ante portas tal-Intelliġenza Artifiċjali: Legali & riflessjonijiet etiċi Kummissjoni Ewropea: White Paper dwar l-Intelliġenza Artifiċjali: approċċ Ewropew għall-eċċellenza u l-fiduċja Studju tal-Kunsill tal-Ewropa: Algoritmi u d-Drittijiet tal-Bniedem Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF